CELEX: E2011P0014
Language: el
Date: 2011-10-19 00:00:00
Title: Προσφυγή που ασκήθηκε στις 19 Οκτωβρίου 2011 από την DB Schenker κατά της Εποπτεύουσας Αρχής της ΕΖΕΣ (Υπόθεση E-14/11)

22.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 374/16
            
         Προσφυγή που ασκήθηκε στις 19 Οκτωβρίου 2011 από την DB Schenker κατά της Εποπτεύουσας Αρχής της ΕΖΕΣ
   (Υπόθεση E-14/11)
   2011/C 374/11
   Στις 19 Οκτωβρίου 2011 ασκήθηκε προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου ΕΖΕΣ από την Schenker North AB, Schenker Privpak AB και Schenker Privpak AS (εφεξής συλλογικά «DB Schenker»), εκπροσωπούμενες από τον Jon Midthjell, δικηγόρο, Advokatfirmaet Midthjell AS, Grev Wedels plass 5, 0151 Όσλο, Νορβηγία.
   Οι προσφεύγουσες εταιρείες ζητούν από το Δικαστήριο ΕΖΕΣ:
   
               1)
            
            
               Να ακυρώσει την προσβαλλόμενη απόφαση, καθόσον αρνείται την πρόσβαση στα έγγραφα ελέγχου της υπόθεσης αριθ. 34250 (Norway Post/Privpak)·
            
         
               2)
            
            
               Να καταδικάσει την καθής και τους τυχόν παρεμβαίνοντες στα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Οι προσφεύγουσες εταιρείες, Schenker North AB, Schenker Privpak AB και Schenker Privpak AS αποτελούν τμήματα της DB Schenker, ομίλου διεθνών μεταφορών και υλικοτεχνικής υποδομής, ιδιοκτησίας της Deutsche Bahn AG. Η Schenker North AB, συμπεριλαμβανομένων των θυγατρικών Schenker Privpak AS και Schenker Privpak AB (εφεξής συλλογικά «DB Schenker») διαχειρίζεται τις χερσαίες, θαλάσσιες και σιδηροδρομικές επιχειρηματικές δραστηριότητες του ομίλου στη Νορβηγία, Σουηδία και Δανία.
            
         
               —
            
            
               Στις 14 Ιουλίου 2010, η Εποπτεύουσα Αρχή της ΕΖΕΣ εξέδωσε απόφαση στην υπόθεση αριθ. 34250 (Norway Post/Privpak), στην οποία συμπεραίνει ότι η Norway Post είχε προβεί σε κατάχρηση της δεσπόζουσας θέσης της στη νορβηγική αγορά αποστολής δεμάτων από επιχειρήσεις σε καταναλωτές, κατά την περίοδο 2000-2006. Οι προσφεύγουσες εταιρείες ασκούν αγωγή αποζημίωσης κατά της Norway Post για ζημίες που υπέστησαν λόγω της παράβασης. Στις 3 Αυγούστου 2010, οι προσφεύγουσες υπέβαλαν αίτημα για πρόσβαση στα έγγραφα δυνάμει των κανόνων για την πρόσβαση στα έγγραφα (εφεξής «RAD») που θεσπίσθηκαν με απόφαση της 27ης Ιουνίου 2008 της Εποπτεύουσας Αρχής της ΕΖΕΣ.
            
         
               —
            
            
               Με επιστολή της 16ης Αυγούστου 2011, η Εποπτεύουσα Αρχή της ΕΖΕΣ απέρριψε το αίτημα των προσφευγουσών για πρόσβαση στα έγγραφα που συνελέγησαν κατά την έρευνα στα γραφεία της Norway Post από τις 21 έως τις 24 Ιουνίου 2004. Οι προσφεύγουσες επιδιώκουν την αμφισβήτηση της απόρριψης δυνάμει του άρθρου 36 της συμφωνίας για τη σύσταση Εποπτεύουσας Αρχής και Δικαστηρίου.
            
         Οι προσφεύγουσες υποστηρίζουν ότι η Εποπτεύουσα Αρχή της ΕΖΕΣ παραβίασε το δικαίωμα πρόσβασης της DB Schenker σε έγγραφα δυνάμει του άρθρου 2 παράγραφος 1 των RAD,
   
               —
            
            
               δια της εσφαλμένης εφαρμογής της εξαίρεσης του άρθρου 4 παράγραφος 1 στοιχείο β των RAD όσον αφορά την προστασία της ιδιωτικής ζωής και της προσωπικής ακεραιότητας,
            
         
               —
            
            
               δια της εσφαλμένης εφαρμογής των εξαιρέσεων του άρθρου 4 παράγραφος 2 των RAD όσον αφορά τα εμπορικά συμφέροντα, τους ελέγχους και τις έρευνες, καθώς και το υπερισχύον δημόσιο συμφέρον για τη γνωστοποίηση, και
            
         
               —
            
            
               παραβίασε το δικαίωμα που προβλέπεται στο άρθρο 4 παράγραφος 6 των RAD για μερική πρόσβαση σε έγγραφα.